In nomine sancte et individue Trinitatis, amen. Nos Mathildis, comitissa Nivernensis, notum facimus universis quod nos in viduitate constituta, mentis compos, deliberatione in animo nostro prehabita diligenti, testamentum nostrum, ordinationem, dispositionem, seu ultimam voluntatem nostram quocumque nomine censeatur, ordinamus, disponimus et facimus, ac in scriptis redigi precipimus in hunc modum. Et quoniam mens humana et maxime mulierum que sunt in seculari dominio constitute labilis est; cum ad multa et varia pertrahatur, idcirco volumus et precipimus quod si aliquid ad nos pervenit injuste vel indebite, quocumque modo, unde anima nostra peccatum incurrere posset, quod illud restituatur a nostris heredibus seu successoribus illi vel illis personis cujus vel quorum illa bona fuerunt, vel a quibus ablata fuerunt vel extorta, declarato tamen primo seu a conquerente vel arguentibus de plano et sine strepitu judicii, coram diecesano domino, vel etiam coram metropolitano quomodo, vel qualiter, pervenit indebite vel injuste. Insuper, pro anniversario nostro ac virorum et antecessorum nostrorum, annis singulis, a sequentibus ecclesiis et locis in perpetuum faciendo, damus in perpetuum et concedimus ecclesiis et locis religiosis inferius nominatis, annuos redditus ex nunc in antea percipiendos, prout in litteris nostris quas inde habent, plenius continetur et digne ex eisdem ecclesiis et locis, si quas non haberent, volumus quod per istud testamentum nostrum habeant et percipiant amodo a nobis redditus sibi assignatos, videlicet: Ecclesia Beati-Cirici Nivernensis decem libras Nivernenses. Ecclesia Beati-Stephani Autissiodor. decem libras. Ecclesia de Firmitate, Nivernensis diecesis, decem libras. Ecclesia monialium de Marciniaco, centum solidos. Abbatia Septem-Fontum, c. solidos. Domus de Aponai, c. solidos. Abbatia Bellevallis, decem libras. Domus de Faia, quadraginta s. Moniales de Desiaco, decem libras. Abbatia Sancti-Martini Nivernensis, centum solidos. Abbatia Vezeliacensis, decem libras. Ecclesia B. Marie de Caritate, decem libras. Abbatia de Cluniaco, XV libras. Abbatia Molismensis, centum solidos. Abbatia Pulteriarum, sexaginta solidos. Abbatia de Cora centum solidos. Abbatia Corbiniacensis, centum solidos. Abbatia Quinciaci, centum solidos. Abbatia Pontiniacensis, decem libras. Abbatia Regniaci, centum solidos. Abbatia de Insulis prope Autissiodor. centum solidos. Abbatia Boni-Radii, centum solidos. Domus hospitalis Alemanorum de Urbe, centum solidos. Abbatia de Crisennum, sexaginta solidos. Domus Belli-Larici, X. libras. Domus de Fonteneto prope Corvalum, quadraginta solidos. Abbatia Sancti-Germani Autiss. centum solidos. Abbatia Sancti-Mariani Autiss. LX solidos. Domus Leprosorum de Boscheto subter Montem-Onisium, triginta solidos. Domus Leprosorum de Donziaco, triginta solidos. Domus Vallis-Caulium, LX. sol. Abbatia de Rupibus, centum solidos. Abbatia Sancti-Saturi, sexaginta solidos. Domus Leprosorum Autissiodorensium, quadraginta solidos. Domus Leprosorum de Disesia, quadraginta solidos. Domus Bonorum-Hominum de Grandimonte prope Ligniacum, XL. solidos. Abbatia Fontis-Ebraudi, decem libras. Ecclesia Sancti-Martini de Clameciaco, centum solidos. Abbatia S. Michaelis Tornodorensis, centum solidos. Ecclesia Sancti-Lupi de Sancto......... sexaginta solidos. Moniales de Lesiniis, quatuor modios vini percipiendos annuatim in decima vini nostri Tornodorensis. Ecclesia de Monte-Onisio, XX. sol. Ecclesia de..... viginti solidos. Domus Sancti-Nicolai prope Interamnes, decem libras. Item preter hec legamus domibus Dei et pauperibus hospitalibus comitatus nostri Nivernensis quinquaginta libras Nivernenses. Item legamus quinquaginta libras Nivernenses distribuendas pauperibus locis et personis per manus executorum nostrorum inferius nominandorum, ad emenda que dictis locis et personis in terra nostra existentibus fuerint necessaria, prout saluti anime nostre viderint expedire. Ad hec supradicta fideliter exequenda, constituimus executores testamenti nostri venerabiles patres Dominum archiepiscopum Senonensem et Autissiodorensem et Nivernensem episcopos, ac desuper dominum regem Francie, vel ejus mandatum ab ipso ad hoc specialiter constitutum. Quod si omnes his exequendis non potuerint, vel noluerint interesse, duo ex ipsis ea nihilominus exequentur, etc. Nos vero, cum per Dei gratiam construxerimus in nostro comitatu Nivernensi, propriis sumptibus, abbatiam Consolationis B. Marie prope Moncellos sitam, ordinis Cisterciensis in diecesi Æduensi, in ipsa abbatia nostram eligimus sepulturam, volentes ac requirentes ut post decessum nostrum, singulis diebus, in perpetuum una missa pro defunctis, pro remedio anime nostre in dicta abbatia celebretur, non obstantibus litteris nostris seu promissis factis sive datis abbatie Pontiniacensi, ordinis Cisterciensis, Autissiodorensis diecesis, de sepultura nostra ibidem electa, quia nondum construxeramus abbatiam supradictam. Huic autem ordinationi testamenti nostri presentes fuerunt: Guillelmus archidiaconus in ecclesia Autissiodorensi; frater Guillelmus prior de Espallo; frater Petrus Bornus, ac frater Petrus de Villers, de ordine Fratrum Minorum; dominus Johannes de Sellenai, dominus Belli-Montis miles; Baudonus de Pressuris miles et Stephanus de Disesia, clericus noster, canonicus de Clameciaco. Datum apud Colengias super Yonam et sigillatum anno Domini millesimo ducentesimo quinquagesimo septimo, die jovis proxima post octavas B. Martini estivalis.